ภาคประชาชนมีหวัง 3 ที่นั่งในกมธ.ร่วม ดันพ.ร.บ.ป่าชุมชน
ประชาไท - 27 เม.ย.48ตัวแทนเครือข่ายป่าชุมชนมีหวังส่ง ตัวแทน ร่วมกรรมาธิการชุดใหม่เดินหน้ากฎหมายป่าชุมชน นายเดช ไชยทัพ ผู้ประสานงานมูลนิธิเพื่อการพัฒนาที่ยั่งยืน กล่าวว่า ได้มีการหารือกันเป็นการภายในกับตัวแทนรัฐบาลเกี่ยวกับการผลักดันร่างพ.ร.บ.ป่าชุมชน และมีสัญญาณว่าอาจจะส่งตัวแทนเข้าร่วมเป็นกรรมาธิการพิจารณากฎหมายดังกล่าวได้ 3 คนจากที่เสนอไปในจดหมายที่ยื่นต่อนายโภคิน พลกุล ประธานรัฐสภาในสัดส่วน 4 คน ทั้งนี้ อำนาจในการตัดสินใจอยู่ที่ประธานรัฐสภา ส่วนการผลักดันกฎหมายเข้าสู่วาระพิจารณานั้นวิปรัฐบาลรับปากว่าจะหยิบยกขึ้นมาหารือกันในวันพุธหน้า ซึ่งก็ต้องดูต่อไปว่ากฎหมายฉบับนี้จะเดินหน้าต่อหรือถูกดอง นายเดโชกล่าว ทั้งนี้ หลังจากรัฐบาลได้ยืนยันจะพิจารณาร่างพ.ร.บ.ป่าชุมชนกับรัฐสภาไปแล้วเมื่อวันที่ 21 เม.ย.ที่ผ่านมาแล้ว หากมีการบรรจุกฎหมายดังกล่าวเข้าพิจารณาจะต้องดำเนินการต่อในขั้นที่ค้างอยู่ คือ กรรมาธิการร่วมระหว่างสภาผู้แทนราษฎรและวุฒิสภา ซึ่งจะส่งตัวแทนฝ่ายละ 12 คนและอาจให้บุคคลที่เกี่ยวข้องภายนอกร่วมได้หากประธานรัฐสภาเห็นชอบ ดร.วสันต์ จอมภักดี เลขาธิการมูลนิธิธรรมนารถกล่าวถึงการผลักดันกฎหมายป่าชุมชนว่า อาทิตย์ที่ผ่านมาศูนย์ประสานงานองค์กรอนุรักษ์ป่าต้นน้ำ ได้พบส.ว.ในพื้นที่เพื่อรับทราบความคืบหน้าในส่วนของส.ว.แล้ว โดยทางกลุ่มยังยืนยันประเด็นเดิม คือไม่ให้มีการจัดตั้งป่าชุมชนในพื้นที่ป่าอนุรักษ์ เราไม่ได้ค้านกฎหมายตามที่เป็นข่าว ถ้าเป็นไปได้เราก็ต้องการมีส่วนร่วมเป็นกรรมาธิการด้วยเช่นกัน เพื่อให้ความเห็นในการปรับกฎหมายให้เป็นที่พอใจของทุกฝ่าย ดร.วสันต์กล่าว 
ประชาไท - 27 เม.ย.48 ตัวแทนเครือข่ายป่าชุมชนมีหวังส่ง ตัวแทน ร่วมกรรมาธิการชุดใหม่เดินหน้ากฎหมายป่าชุมชน นายเดช ไชยทัพ ผู้ประสานงานมูลนิธิเพื่อการพัฒนาที่ยั่งยืน กล่าวว่า